পুষাপতি অদিতি বিজয়লক্ষ্মী

পুষাপতি অদিতি বিজয়লক্ষ্মী গজপতি রাজু (জন্ম ১৯৮৩) হলেন অন্ধ্র প্রদেশের একজন ভারতীয় রাজনীতিবিদ। তিনি বিজয়নগরম জেলার বিজয়নগরম বিধানসভা কেন্দ্র থেকে প্রথমবারের মতো অন্ধ্র প্রদেশ বিধানসভার সদস্য নির্বাচিত হয়েছেন। তিনি তেলুগু দেশম পার্টির প্রতিনিধিত্ব করেন। তিনি ২০২৪ সালের অন্ধ্রপ্রদেশ বিধানসভা নির্বাচনে জয়ী হন। অদিতি ২০১৯ সালের অন্ধ্রপ্রদেশ বিধানসভা নির্বাচনে প্রার্থী হয়েছিলেন, তবে তাঁর প্রথম অভিজ্ঞতা সুখকর ছিলনা এবং তিনি ওয়াইএসআর কংগ্রেস পার্টির প্রতিনিধি কোলগাটলা বীরভদ্র স্বামীর কাছে পরাজিত হন।

 প্রাথমিক জীবন এবং শিক্ষা 
অদিতি বিজয়নগরমের রাজপরিবারের সন্তান। তিনি বিজয়নগরমের মহারাজা প্রাক্তন কেন্দ্রীয় মন্ত্রী এবং তেলুগু দেশম পার্টির নেতা অশোক গজপতি রাজুর কন্যা, অশোক রাজু ছয়বারের বিধায়ক এবং একবারের সংসদ সদস্য। অদিতি ২০১৩ সালে বিশাখাপত্তনমের অন্ধ্র বিশ্ববিদ্যালয় থেকে মনোবিজ্ঞানে এমএ ডিগ্রি অর্জন করেন। 

অদিতি বিজয়নগরম রাজপরিবারের দ্বিতীয় মহিলা যিনি বিধায়ক হয়েছেন। এর আগে অদিতির ঠাকুমা কুসুম গজপতি ১৯৫৫ সালে সমাজতান্ত্রিক দলের হয়ে গজপতি নগরম বিধানসভা কেন্দ্র থেকে অন্ধ্রপ্রদেশ বিধানসভায় নির্বাচিত হয়েছিলেন। তার পরে, অদিতির মা সুনীলা গজপতি বিজয়নগরমের পৌরসভার চেয়ারপারসন হিসেবে দায়িত্ব পালন করেন। প্রায় ৭০ বছর পর, এই রাজপরিবার থেকে মহিলা হিসেবে অদিতি বিধানসভায় স্থান পেয়েছেন।

 কর্মজীবন 
অদিতি ২০১৯ সালে নির্বাচনী অভিষেক করেছিলেন কিন্তু তিনি ওয়াইএসআর কংগ্রেস পার্টির প্রতিনিধি কোলগাটলা বীরভদ্র স্বামীর কাছে ৬,৪০০ ভোটের ব্যবধানে পরাজিত হন। এরপর ২০২৪ সালের অন্ধ্রপ্রদেশ বিধানসভা নির্বাচনে তেলুগু দেশম পার্টির প্রার্থী হিসেবে জয়লাভ করে তিনি প্রথমবারের মতো বিধায়ক নির্বাচিত হন। তিনি ১২১,২৪১ ভোট পেয়ে তাঁর নিকটতম প্রতিদ্বন্দ্বী এবং ওয়াইএসআর কংগ্রেস পার্টির প্রাক্তন ডেপুটি স্পিকার কোলগাটলা বীরভদ্র স্বামীকে ৬০,৬০৯ ভোটের ব্যবধানে পরাজিত করেন। এর আগে ২০১৯ সালের অন্ধ্রপ্রদেশ বিধানসভা নির্বাচনে, তিনি তেলুগু দেশম পার্টির টিকিটে বিজয়নগরম আসন থেকে প্রতিদ্বন্দ্বিতা করেছিলেন এবং ৭২,৪৩২ ভোট পেয়েছিলেন। যদিও এই আসনটি মহারাজাদের একটি ঐতিহ্যবাহী শক্ত ঘাঁটি, ২০১৯ সালে ওয়াইএসআর কংগ্রেস পার্টির পক্ষে জোয়ার দেখা গিয়েছিল। ২০২৪ সালে এই তেলুগু দেশম পার্টির প্রার্থী তাঁর নির্বাচনী হলফনামায় উল্লেখ করেছেন যে তিনি একজন হোম মেকার এবং তিনি তাঁর বিরুদ্ধে দুটি ফৌজদারি মামলার কথা উল্লেখ করেছেন।

 তথ্যসূত্র 

বিষয়শ্রেণী:২১শ শতাব্দীর ভারতীয় নারী রাজনীতিবিদ
বিষয়শ্রেণী:তেলুগু দেশম পার্টির রাজনীতিবিদ
বিষয়শ্রেণী:১৯৮৩-এ জন্ম
বিষয়শ্রেণী:জীবিত ব্যক্তি